text: Politiet lukker endnu en hash-bule 
  21 januar 2014 kl. 10.45
  Politiet nedlægger besøgsforbud mod en adresse i Jyllandsgade i Esbjerg. Det er det andet forbud inden for to uger. Sidst var det en bolig i Skolegade.
  Politiet har forbudt at besøge Jyllandsgade 16 C, stuen i Esbjerg. Det sker, efter at politiet har konstateret, at der gentagne gange er blevet solgt stoffer fra adressen.
  - Vi fortsætter vores indsats mod at få stoppet den her hashhandel, som finder sted her i byen. Der kommer formentlig endnu flere lukninger, siger lederen af lokalpolitiet i Esbjerg, vicepolitiinspektør Lorenz Matzen, til TV SYD.
  Forbuddet i Jyllandsgade gælder i tre måneder og overtrædelse straffes med bøde. Hvis man gentagne gange overtræder forbuddet, kan det straffes med fængsel i op til fire måneder.
  Lov om forbud mod besøgende i bestemte lokaler
  